Sokos Hotels

Sokos Hotels on suomalainen hotelliketju. Suomen lisäksi ketjulla on yksi hotelli Virossa. Ketjuun kuuluu yhteensä 45 hotellia.

Sokos Hotellit ovat osa S-ryhmää, jonka S-Etukortilla saa hotelleista asiakasomistajaetuja. Hotelliketjun hotelleista 14 Sokos Hotellia hallinnoiva Sokotel Oy oli vuonna 2019 Suomen toiseksi suurin majoitusalan yritys 231 miljoonan euron liikevaihdollaan, edellään vain Suomen Scandic-hotelleja hallinnoiva Scandic Hotels Oy 422 miljoonan euron liikevaihdolla.

Ukrainaan kohdistuneen hyökkäyksen takia S-ryhmä ilmoitti maaliskuussa 2022 lopettavansa Venäjän liiketoimintansa kokonaan, ja kaikki Pietarin Sokos Hotellit suunniteltiin suljettaviksi. S-ryhmä sai kuitenkin myytyä hotellit kahdelle venäläiselle yrittäjälle.

Hotellit 
Sokos Hotels -ketju koostuu neljästä hotellityypistä. Suurin osa hotelleista kuuluu Original-hotellityyppiin, jotka sijaitsevat useimmiten kaupunkien keskustoissa ja sisältävät perinteisiä hotellipalveluja. Solo-hotellit ovat ketjun mukaan yksilöllisempiä ja palveluiltaan korkeatasoisempia. Break-hotellityyppiin kuuluu puolestaan kylpylä-, laskettelukeskus- ja luontokohteiden yhteydessä toimivia hotelleja. Neljäs hotellityyppi on uudenlainen flexible service -hotellikategoriaan kuuluva Heymo by Sokos Hotels. Heymo mukautuu joustavasti kunkin matkaajan mieltymysten mukaan, ja hotellivieras maksaa vain siitä, mitä kulloinkin tarvitsee. Ensimmäinen Heymo-hotelli, Heymo 1 avattiin Espoon Keilaniemeen huhtikuussa 2022.

Sokos Hotels -ketjuun kuuluu lisäksi kesäaikaan toimiva Kesähotelli Tott Savonlinnassa, joka toimii edellä mainittujen hotellityyppien ulkopuolella.

Ketjuun aiemmin kuuluneita hotelleja 
Aiemmin Sokos Hotels -ketjuun ovat kuuluneet myös 

 Aleksanteri Helsingissä (nykyisin Radisson Blu -ketjussa),
 Caribia Turussa (nykyisin Holiday Club -ketjussa), 
 Eden Oulussa, 
 Hamburger Börs Turussa (paikalle ollaan rakentamassa Scandic-hotellia), 
 Hesperia Helsingissä (sittemmin Radisson SAS Hesperia, nykyisin Crowne Plaza), 
 Jyväshovi Jyväskylässä (nykyisin Hotelli Verso),
 Klaus Kurki Helsingissä (nykyisin ateljeehotelli Klaus K),
 Raumanlinna Raumalla (myöhemmin Best Western -ketjussa, sittemmin ketjuihin kuulumattomana),
 Tammer Tampereella (nykyisin Radisson Blu Grand Hotel Tammer),
 Tropiclandia Vaasassa (nykyisin Scandic Waskia),
 Vaakuna Kokkolassa (osassa hotellin huoneista toimii Hotel Kokkola, joka toimi aluksi Best Western -ketjussa, sittemmin ketjuihin kuulumattomana),
 Vaakuna Oulussa (nykyisin Radisson Blu Hotel, Oulu).

Tallinnassa toimi myös Solo-hotellikonseptin mukainen Estoria-hotelli, joka nykyisin on osa samassa rakennuksessa toimivaa Viru-hotellia. Lisäksi Pietarissa toimi Original-hotellikonseptin mukainen Olympia Garden sekä Solo-konseptin Palace Bridge ja Vasilievsky, jotka myytiin venäläisille yrittäjille vuonna 2022.

Hotelliravintolat 

Sokos Hotellien yhteydessä on yleisesti useita ruoka- ja seurusteluravintoloita. Yleisimpiä S-ryhmän ketjuravintoloita ovat Amarillo, Frans et les Femmes, Rosso, Bistro, Grill it!, Trattoria, Pizza & Buffa ja Coffee House. Useissa hotelleissa on kuitenkin myös omia ravintoloita, jotka eivät kuulu mihinkään valmiiseen ravintolaketjuun, mutta jotka kuuluvat silti kanta-asiakasetuja antavien ravintoloiden piiriin. Fransmannit ovat poistumassa käytöstä ja ne muutetaan Frans & les femmes bistroiksi.

Lähteet

Aiheesta muualla 

 Sokos Hotels
 S-kanava